钦定古今图书集成/历象汇编/庶征典/第184卷 > 后唐
## 钦定古今图书集成/历象汇编/庶征典/第184卷 > 后唐

### 庄宗同光元年枯桧再生

按《五代史唐庄宗本纪》。不载　按《册府元龟》，“同光元
年十二月，亳州太清宫道士奏圣祖元元皇帝殿前
枯桧再生枝，图画以进。”

按《濑乡记》，此树枯来，莫知年代。自高祖神尧皇帝武
德二年，太上老君见于晋州羊角山，语樵人《吉善行》
云：“为报唐天子，吾是尔远祖。亳州曲仁里是吾肇生
之地，有枯桧重荣，唐祚永兴。”高祖遂于羊角山置兴
唐观，其地改为神仙县，封羊角山为龙角。既至亳州，
果有枯桧树，复生枝蓊郁。后因安禄山僭号之时萎
悴。及禄山殄灭元宗，翠华归奏，枝叶复荣。今年十月
中，又于其上再生一枝，约长二尺，耸身直上，迥出凌
虚，叶密枝繁，独异众木。敕当圣祖旧殿，生枯桧新枝，
应皇家再造之期，显大国中兴之运。“同上林仆柳，祥
既协于《汉宣》；此南顿嘉禾，瑞更超于光武。宣标史册，
以示寰瀛。宜委本州太清宫副使，常”加简察，兼令功
德使差道士一人，往彼告谢，仍付史馆编录。

同光三年，“枯桧重生，木连理，瑞麦、芝草生。”

按《五代史唐庄宗本纪》，不载　按《册府元龟》，三年正
月，西都留守张筠奏，“昭应县华清宫道士张冲虚状，
四圣天尊院枯桧树重生枝叶，画图以进。三月，唐州
奏，淮渎广润王庙前有两树，东西相去七尺五寸，其
树各出地亦七尺五寸，两树相向连理。五月，许州进
纳两岐麦一科。其月，汴州进两岐麦。兖州奏，任城县
百”姓大麦地内，有两岐三穗至四穗者。十一月，青州
符习奏，“莱州即墨县人乡贡士李梦征室内柱上，生
芝草两岐”，画图而进。敕：“符习累居藩翰，屡显政能，静
以临人，宽而得众，抚裕已彰于惠爱，辅时又致于休
征。因得和气潜烝，灵芝遽产，同九茎而表瑞，比三秀以呈祥。载阅奏陈，良深嘉叹。”

### 明宗天成元年嘉禾芝草生

按《五代史唐明宗本纪》不载。　按《册府元龟》，“天成元
年十月，巴州进嘉禾合穗并图，十一月密州进芝草
并图。”宣示中书门下，百寮称贺。

天成二年，瑞麦生。

按《五代史唐明宗本纪》，不载。　按《册府元龟》，二年六
月，巴州进两岐麦。华州上言，“郑县罗文乡百姓李存
家有两岐麦，画图进上。”八月丁酉，青州进芝草。
天成三年，芝草生。

按《五代史唐明宗本纪》。不载。　按《册府元龟》。三年九
月，阆州上言。“度支巡官陈知礼家生芝草两本。画图
以进。”

天成四年，“嘉禾生。”

按《五代史唐明宗本纪》，不载。　按《册府元龟》，四年七
月，遂州夏鲁奇进嘉禾，一茎九穗。敕旨：“三秀灵芝，标
仙藉而罔资世务；九茎嘉谷，按地谱而实表丰年。既
呈殊异之祥，雅叶治平之运，宜付史馆编记。”

### 长兴三年芝草生

按《五代史唐明宗本纪》不载。　按《册府元龟》，“长兴三
年十月，莱州即墨县人王友家生芝草，一茎三枝，其
枝又分两岐，或三岐，上渐”𨵗成片而圆，色紫。其片即
为叶，叶茎一色，其表白高尺馀。青州节度使进之，并
图上。又出宫中旧献芝草四株，其色茎叶皆同，而枝
叶多少为异耳。